khistorydata/jeongjo-sjw-relations huggingface dataset:
정조 10년
趙興鎭。以禁衛營言啓曰。依下敎。隨駕本營槍劍軍兼內吹等處。設粥分饋之意。敢啓。傳曰。知道。
정조 10년
趙興鎭。以御營廳言啓曰。依下敎。駕前別抄兼內吹及隨駕將校軍兵等處。設粥分饋之意。敢啓。傳曰。知道。
정조 10년
趙興鎭。以御營廳言啓曰。明日還宮時。依下敎。本廳北二營東營入直步軍一哨。各色京標下軍十八名及訓鍊都監新營入直標下軍四十名。北一營入直馬兵五十名。西營入直步軍五十名。禁衛營南營入直步軍四十名。皆以入直當次軍。大將臣李柱國。都領隨駕。而右邊屛門四十一處把守將卒。則北二營入直當次騎士二十五人。延和門入直當次禁衛軍五十七名除出。嚴飭定送。而入闕後。待標信罷陣之意。敢啓。傳曰。知道。
정조 10년
徐瀅修。以刑曹言啓曰。禮葬都監。今已撤罷。本曹還爲入接之意。敢啓。傳曰。知道。
정조 10년
領敦寧臣洪樂性箚曰。伏以。日月不居。文孝世子禮葬奄過。玄堂永閉。萬事已矣。八域含生。痛冤惟均。而如臣曾忝保傅之任。終膺敦匠之役者。罔極之慟。有倍他人。秪恨頑忍。未遂身贖之願也。伏念殿下。以止慈之情。懷無涯之痛。屢月悲遑。致損非細。況復鑾輿遠出。經宿墓所。大小禮節。莫不躬行。玉體之勞攘。已無可言。而雖以大聖人之達理抑情。親見不忍見之事。親行不忍行之禮。此際宸衷。必難免潛受傷損。臣職忝保護。尤不任憂慮焦灼之至。卽伏見都監書啓下者。臣亦荐蒙錫馬之典。臣於是悲淚逬泉。惶汗揮雨。不省措躬之所也。嗚呼。凡國之有事。監董工役。莫非臣子之職分內事。則固不可以勞勩論也。矧玆自效於一半分終事之誠者。惟在於斯。故臣受命以來。不敢言私。冒沒承當。觸事昏憒。隨處迷錯。特蒙曲庇之恩。獲免罪戾。在臣倖耳。豈意今日。毫無可紀之勞。而反叨濫賞之典也哉。臣心之惶蹙愧恧。固不暇論。而在朝家惜嚬笑核名實之政。當復如何。伏乞聖明。俯察臣言之非出飾讓。亟收成名。使恩典重而微分安焉。至於臣子義榮陞資之恩命。承宣之特除。王言鄭重。異渥隆厚。渠是蒙騃無知之一賤品耳。徒藉先庥。得補蔭職。猥蒙國恩。備數執事。榮已極矣。分已足矣。顯秩淸班。夢豈攸及。而曠絶之眷。逈出格外。闔門之驚惶感泣。不獨踰濫盈盛之懼而已。俄於筵席。略控衷懇。而更此附陳於辭箚之末。惟冀聖慈之曲加矜察。而俾垂全保之澤焉。隕越之極。言不知裁。尤切戰兢之至。取進止。答曰。省箚具悉卿懇。錫馬之典。豈必辭爲。卿子陞資。予意在於念舊。卿須安心勿辭。仍傳曰。此批答。遣史官。傳諭于領敦寧。
정조 10년
弘文館副提學閔鍾顯。校理李勉兢李晴。副校理趙雲紀李尙度。修撰洪聖淵李庚運。副修撰金履鏞李鼎德箚曰。伏以。臣等與醫官輩。共戴一天。亦已久矣。忱識淺薄。旣未能仰格天心。靷期迫近。又無以屢瀆宸聰。銜冤忍痛。苟度時日。今則再昨之禮。倏忽已過。觸目之哀傷倍切。刻骨之悲憤彌深。於是而又不亟請處分。快施刑章。則此冤此哀。將何日而可洩手。噫。渠輩罪狀。已悉於前後諸臣章奏。輿情所同。斷案已定。今何敢一一追提。重慼我聖心。而第念保幼之道。自有常規。治疹之術。亦有例方。則渠乃一切反是。獨任妄見。專用危道。事事掩蔽。節節乖錯。遂使一時无妄之候。竟致千古罔極之變。自古侍藥之醫。未有若此輩之恣肆兇悖者也。鳴呼。臣等於此。尙何忍泚筆而盡言之哉。使渠罪罪犯只在於技術之粗淺。事旣至此。難免可貴之誅。況其前後所爲。罔非叵測。究厥情迹。必有所由。眞所謂寸斬無惜。萬戮猶輕。而鞫訊之擧不行。誅殛之典尙稽。居然四朔于玆矣。顧今玄隧已封。离光永閟。三靈宸戚。萬姓哀號。而惟彼數三凶醫。以如許罪惡。乃反晏然假息於輦轂之下。天下寧有是哉。日前閣臣承宣之請對。有思量處分之敎。臣等聚首顒俟。竊以爲從前靳允。蓋有所待。誕降明旨。佇在不日。及夫昨日返虞之後。尙未有處分之命。臣等忍當此日。崩迫痛隕。無異變故之初。玆敢相率陳籲。仰瀆崇嚴。伏願聖明。亟循群情。夬揮乾斷。醫官李廷楫等三人。設鞫正法。少洩臣民悲冤之情焉。取進止。答曰。省箚具悉。悉言於重臣矣。
정조 10년
丙午閏七月二十一日巳時。上御齋殿。左承旨入傳時。左承旨徐鼎修。假注書金祖淳。記事官李崑秀尹行任。以次進伏訖。上曰。三都監別單入之。賤臣承命出。還奏曰。俄自差備入之云矣。上取覽別單訖。命書傳敎曰。襲斂時入參宗戚執事恩彦君裀。領敦寧洪樂性。錦城尉朴明源。昌城尉黃仁點。輔德金持默。各熟馬一匹賜給。前僉正洪義榮。僉正金持默。主簿洪守榮。司勇趙寬鎭洪最榮洪就榮洪後榮。奉事趙應鎭。各半熟馬一疋賜給。結裹及下玄室時宗戚執事領敦寧洪樂性。熟馬一疋面給。昌城尉黃仁點。最有勤勞。鞍具馬一匹面給。洪義榮金持默。不但勞著。念其家自有紀錄之擧。竝加資。趙寬鎭亦然。今日政出六調用。洪最榮洪就榮洪後榮。初仕待窠。次次調用。錦城尉及金持默。結裹時未參。趙應鎭。下玄室時未參。各半熟馬一疋賜給。又命書傳敎曰。殯宮魂宮都監都提調判府事徐命善。熟馬一疋賜給。領敦寧洪樂性。鞍具馬一疋面給。提調兵曹判書李性源。行副司直徐有隣。禮曹判書尹蓍東。各熟馬一疋賜給。初銘旌書寫官判書徐浩修。熟馬一疋賜給。改銘旌書寫官昌城尉黃仁點。熟馬一疋面給。代奠官廣陵君埏。加資。啓欑室拭梓室官參贊李命植。熟馬一疋賜給。都廳尹㬦尹長烈。竝加資。其中㬦。加資屬耳。熟馬一疋賜給。郞廳正郞洪元燮李晩秀具膺。勤勞之外。誠謹可嘉。竝準職除授。前僉正洪義榮。兒馬一匹賜給。前正郞尹載命。察訪金致光。縣監李性淳。判官宋厚淵。日淺勿論。監造官李一源趙應鎭。別工作監役官尹應烈。竝陞六。監役官申大羽李容萬李憲膺。各兒馬一疋賜給。結裹差備前縣監具善德李海柱。嘉善丁遇東。折衝金守儉。各半熟馬一疋賜給。寫字官畫員員役工匠等。令該曹。考例分等施賞。各差備司謁別監假別監牌將書吏軍兵等。依判下。令各該衙門施賞後。草記事。分付。又命書傳敎曰。禮葬都監都提調判府事徐命善。熟馬一匹賜給。領敦寧洪樂性。鞍具馬一疋面給。提調戶曹判書趙時俊。行副司直李在簡。各熟馬一疋賜給。工曹判書李文源。兒馬一疋賜給。都廳副司果李鼎運加資。前都廳尹長烈。郞廳佐郞崔重圭。正郞李遠培。各半熟馬一疋賜給。判官洪京厚。副司果鄭存玉。司禦鄭弘淵。僉正李命杰。兒馬一疋賜給。佐郞柳文養。加一資。資窮者代加。衛率朴綏源。日淺勿論。監造官副司勇尹行醇李義肅金載謙。別工作監役官吳晉秀。竝陞六。誌石表石監造官奉事金膺著。造主所監造官直長柳光億。正郞李敏采。竝陞敍。匠手李好得。帖加成給分。長興庫奉事申昔。分典役司別檢羅東善。竝兒馬一匹賜給。誌石燔造官主簿尹可基陞敍。看役將校崔雲興。半熟馬一匹賜給。計士寫字官畫員員役工匠等。令該曹。米布分等題給。又命書傳敎曰。墓所都監都提調判府事徐命善。熟馬一匹賜給。領敦寧洪樂性。鞍具馬一疋面給。提調錦城尉朴明源。判府事具善復。資窮。各廐馬一疋面給。行副司直徐有寧。兒馬一疋賜給。行副司直李在簡李文源。日淺。竝勿論。都廳副司果李東郁準職。今日政除授。副司果徐瀯修。加資。縣監徐美修。不粧弓一張賜給。郞廳僉正金持默。判官尹晩東。主簿洪守榮。正郞許淟。竝陞敍。已陞敍者右職。已右職者準職。正郞李東喆李景溟。僉正鄭杆。主簿沈原之。日淺竝勿論。監造官副司勇尹光心。六品今日政調用。黃仁煦魚在沼黃瑗。洗馬鄭述仁。竝陞六。分差官直長金獻祚鄭斗榮。別提安宗孝。各兒馬一疋賜給。別工作監役官宋碩欽。陞六。奉事趙鎭坤。日淺陞敍。下玄室時拭梓室兼覆土官參贊李命植。熟馬一疋賜給。封閉官掌令孟至大。加資。轝士軍及假別監都檢擧別軍職具純王漢楨。墓役時進去別軍職朴基豐。各半熟馬一疋賜給。相地官察訪朴大良。守令除授。別提具聖元。內外職中陞敍。卽爲調用。前參奉車學模。初仕卽爲調用。前五衛將鄭道弘。邊將除授。前別提李命求。高品付料。觀象監官員朴良素。亦令該衙門。高品付料。擇日官池日賓。前後效勞。極爲夥然。尙未收用。善地監牧官中準朔人。今日政。作窠備擬。金喜慶。陞敍。別看役折衝丁仁希。前萬戶柳惠根。竝加資。看役牌將前僉使鄭東仁。邊將除授。崔龜瑞金德尙葛蔓享。竝加資。李德煥林享德李東郁金百鍊浪世龍朴枝萬。邊將除授。崔成崙李貴男金樂昭韓斗完羅應斗。竝令各該營門。相當窠陞遷。領役部將韓相五金世完宋淳謙。竝加資。陸重秀金鼎九金二根金義淳金德秀。邊將除授。李廷臣韓昌億徐光赫申漢相。各熟馬一疋賜給。計士三人。高品中從願卽爲付料。醫員鄭允實。亦令高品中從願付料。畫員員役工匠等。令該曹。考例分等施賞。又命書傳敎曰。宗戚執事昌城尉。勤勞最著。且與大臣同品。有鞍具馬面給之命。而墓所堂上之勤勞。反有加於執事賞典。則特因與都提調無以區別。鞍具二字。不得書下矣。面給時。以鞍具馬擧行事。分付該寺。又命書傳敎曰。魂宮墓所贊笏執事行副司直李時秀。半熟馬一疋賜給。贊儀鄭涑。引儀崔景鎭慶明運。竝察訪除授。成元柱。陞六。親臨時待令引儀。各上弦弓一張賜給。其餘入參引儀。各不粧弓一張賜給。命書傳敎曰。誌文製述官判敦寧金鍾秀。書寫官領議政鄭存謙。謚冊製述官判府事李福源。書寫官領敦寧洪樂性。哀冊製述官判府事金煜。書寫官檢校提學兪彦鎬。印篆書寫官錦城尉朴明源。各半熟馬一疋賜給。大臣及秩高儀賓。熟馬一疋賜給。表石大字書寫官行司直尹東暹。神道碑篆字書寫官判府事黃景源。各熟馬一疋賜給。御製表石陰記書寫官行副司直徐有隣。御製神道碑書寫官兵曹判書李性源。御製行錄書寫官禮曹判書尹蓍東。各熟馬一疋面給。賜謚魂宮時使臣判府事李福源。熟馬一疋賜給。讀謚冊印官副司果李勉兢曺允大。讀哀冊官副司果李晴。半熟馬一疋賜給。魂帛大祝副司果曺允大。神主大祝校理李勉兢。浴主大祝司僕正申耆。各兒馬一疋賜給。告啓殯官參贊李命植。奉柩官兼進玉帛官參贊李命植。熟馬一疋賜給。奉冊印敎命玉帛執事。各兒馬一疋賜給。攝相禮攝司僕官褥席執事擧案執事。其餘各差備。各加一資。資窮者代加。羽葆捧持官曺允亨。兒馬一疋賜給。舁梓室官前正李溏。前副正梁埉。各半熟馬一疋賜給。拭梓室執巾執事副司果李昌會。僉正鄭杆。各兒馬一疋賜給。挽章書寫官。各加一資。資窮者代加。頓遞使金尙集。兒馬一疋賜給。陪往大將李漢昌。半熟馬一疋賜給。從事官尹壽民朴志泓。各兒馬一疋賜給。親臨題主時光漆寫字官安福臣。加資。發靷時陪往承旨李亨元洪明浩。各兒馬一疋賜給。領率衛將部將等。各兒馬一疋賜給。又命書傳敎曰。墓役時。慶州士人黃泰中。平壤士人黃永鎭。丙申國恤。自願赴役。不願典賞。今番又復自願。至畢役日。終始役役。似此誠勤。實所罕聞。令該都監。爲先各別施賞。仍令兵曹。招問派族草記。訓局馬兵金國呂。渠非常人。而有國役。則無不首先勇赴。甘爲募雇之役。聞渠父旣經忠壯將云。空闕衛將。待窠調用。軍人姜順得。近百日赴役。令該軍門。各別收用。出身全泰郁黃尙儉。加資。又命書傳敎曰。殯宮次知中官崔鳳佐金聖元。各熟馬一疋賜給。從事中官等。兒馬一疋賜給。上曰。魂宮都監郞廳具膺召入。賤臣承命出。與具膺偕入進伏。上曰。此傳敎持出。一一謄書。與別單考準。可矣。具膺承命出。命書傳敎曰。長生殿堂郞員役工匠等賞典。令政院。考例捧傳旨。上曰。政望催促受入。賤臣承命出。持政望入伏。上落點訖。上曰。徐瀯修。尙不入來乎。牌去來催促。賤臣承命出傳。以右承旨徐瀅修再牌不進罷職傳旨。命書傳敎曰。如是無端違牌。萬萬未安。仍以前牌。各別嚴飭。斯速肅命。又命書傳敎曰。典獄參奉車學模。聞是前銜云。新除職名改差。令該曹。五衛將窠口傳調用。元賞典。以加資施行。命退。諸臣以次退出。
정조 10년
丙午閏七月二十一日未時。上御齋殿。同副承旨入侍時。同副承旨洪義榮。假注書金祖淳。記事官李崑秀尹行任。以次進伏訖。命書傳敎曰。飭敎何等諄複。則雖於見職有難强之情勢。此時瀆擾。決非義分之所敢出。況無瑞違牌。至於屢次。若待三牌。徒關國體。惜乎。奉朝賀之不早勸飭。致煩半日酬應。右副承旨徐瀅修爲先從重推考。更以前牌。嚴飭出肅。上曰。徐浩修。方在內閣云。以奉朝賀之不能敎子。致煩此時酬應之意傳之。偶卽書報於奉朝賀。使之入送。賤臣承命出傳。命書傳敎曰。新除授承旨。待下批牌招察任。命退。承史以次退出。
정조 10년
丙午閏七月二十一日酉時。上御齋殿。左副承旨入侍時。左副承旨徐瀅修。假注書金祖淳。記事官李崑秀尹行任。以次進伏訖。上曰。墓所被莎之役。今日則當畢之耶。瀅修曰。昨日已畢役矣。上曰。甕家隧道閣毁撤後。材木盡爲燒火耶。瀅修曰。甕家材木。果盡燒火。其餘若干材木。員役等。例有分給之規。故竝付都監所屬。使之分去矣。上曰。儀軌盡成乎。瀅修曰。各都監文書。姑未收殺。故儀軌不得輯成矣。上曰。然則今月內。可以成之耶。瀅修曰。若至正書粧冊之境。則似當費數三箇月矣。上曰。速速編輯。可矣。命書傳敎曰。今番三都監儀軌之役。多有致詳處。如墓所甕家春緣及殯宮結裹制度之新定式。禮葬轝士簽丁。除點考先從家主品闕。外此些少釐改之事。不可不詳載。墓所堂上錦城尉。魂宮堂上尹蓍東。禮葬堂上李在簡。各管本都監儀軌。務從纖悉。墓所則都廳徐瀅修。一體主管擧行。皆令從速畢役事。分付。命退。承史以次退出。
정조 10년
都承旨未差。左承旨朴天行坐直。右承旨洪仁浩未肅拜。左副承旨趙衍德坐直。右副承旨洪明浩坐。同副承旨李鼎運坐。注書金孝建仕一員未差。假注書朴蓍壽仕直。事變假注書尹光顔仕。
정조 10년
王大妃殿惠慶宮中宮殿。奎章閣政院玉堂藥房朝廷二品以上六曹堂上口傳問安。答曰。知道。
정조 10년
大殿王大妃殿惠慶宮中宮殿。奎章閣政院玉堂藥房朝廷二品以上六曹堂上經宿翌日口傳問安。答曰。知道。
정조 10년
朴天行啓曰。司僕寺內乘來言。捲簾取稟之意。敢啓。傳曰。捲三面。
정조 10년
承旨前望單子入之。金頤柱具明謙趙衍德鄭景淳尹長烈李鼎運落點。
정조 10년
以羅州牧出陸罪人龜柱物故狀啓。傳于李鼎運曰。罪名雖重。其在仰慰慈心之道。豈可置之身故未蒙放之秩乎。罪名徒流案。特爲爻周事。分付。
정조 10년
行都承旨金頤柱。行左承旨具明謙。右承旨趙衍德。右副承旨尹長烈等啓曰。臣等與龜賊。不欲共戴一天者久矣。顯戮未施。陰誅先加。刑政失宜。輿情愈憤。徒流案爻周之命。忽下於義理漸晦之日。臣等聚首愕眙。不勝憂慨之至。前承旨遞罷之敎。臣等竊以爲過中也。殿下雖以仰慰爲敎。而王章不可屈。公議不可遏。臣等忝在近密。復事瀆擾。固知萬萬惶懍。而憤慨之極。他不暇顧。冒萬死。更此繳還。伏願聖明垂察焉。
정조 10년
行都承旨金頤柱。行左承旨具明謙。右承旨趙衍德。右副承旨尹長烈啓曰。春秋作而亂賊懼者。蓋以聖人之鈇鉞至嚴。追誅旣骨。萬世不宥。使君臣之義莫逃於霄壤之間也。何嘗有元惡大憝。而討其生而不討其死。以私恩而反掩公法者哉。今若以劇逆之如龜柱者。以其身故而遽然爻周於徒流之案。使環東土大小臣民。沬血懲討之論。便作一朝烏有之歸。則天下寧有是耶。誠恐義理漸至煙晦。亂逆無所懲畏。不知國家稅駕於何地。臣等職忝近密。不勝憂慨。冒死瀆擾。誠未見孚。未蒙兪音。相顧抑塞。更此繳還。惟聖明之垂察焉。
정조 10년
行都承旨金頤柱。行左承旨具明謙。右承旨趙衍德。右副承旨尹長烈等啓曰。龜賊之方假息於海島也。天討久稽。輿情愈積。今其身旣斃。則惟有追施顯戮。明正典刑。尙可以少洩神人之憤。而今乃遽然洗案。有若尋常編配身故肆赦者然。豈料聖明之世。刑政之失平。至此極也。聖念雖出於仰慰慈心。而臣等若奉而行之。則其可曰今日殿下之臣子耶。臣等不避煩瀆。至再至三。呼籲不已者。實不勝萬萬悚懍。而憂憤之極。更效繳還。惟聖明之垂察焉。傳曰。豈敢若是煩籲。況以慰慈心下敎。則焉敢若此。卿等尤豈敢更煩。卽爲頒布。
정조 10년
趙衍德啓曰。假注書金祖淳。身病猝重。勢難察任。今姑改差。何如。傳曰。允。
정조 10년
金頤柱啓曰。卽者院啓批旨之下。有不敢奉承者。臣等來詣請對矣。傳曰。似此啓辭。前所未見。此時如是瀆籲。萬萬駭然。且云臣等請對。臣等云云。果是政院耶。玉堂耶。大違格式。卽爲退去。夜下傳敎。卽爲頒布。
정조 10년
金頤柱啓曰。諸承旨有稟達事。冒萬死。更爲請對矣。
정조 10년
傳于金頤柱曰。當該承旨遞差。前望單子入之。待下批牌招察任。
정조 10년
傳于金頤柱曰。承旨前望單子入之。
정조 10년
承旨前望單子入之。李重馥洪明浩洪仁浩落點。
정조 10년
趙衍德啓曰。新除授左承旨李重馥。以前任驪州牧使。方在解由未出中。何以爲之。敢稟。傳曰。許遞。前望單子入之。
정조 10년
傳于金頤柱曰。當該注書拿處。
정조 10년
傳于李鼎運曰。都承旨遞差。
정조 10년
以全羅監司羅州定配罪人龜柱物故狀啓。傳于趙衍德曰。以仰慰慈心之意。徒流案姓名爻周。昨夜已有下敎。而令本官。厚斂出給本家。仍令優給米木。使卽返葬。此乃慈心之意也事。回諭。
정조 10년
傳于李鼎運曰。注書拿處。分揀。
정조 10년
傳于趙衍德曰。新除授承旨。牌招察任。
정조 10년
以慶尙右水使狀啓。倭船問情。輒致做錯。倭學丁樂升罪狀。令攸司稟處事。傳于趙衍德曰。自本營爲先棍問。査實狀聞。
정조 10년
朴天行。以禮曹言啓曰。永陵東北間曲墻內半邊頹圮處。左右曲墻。亦有數三罅隙處。丁字閣簾破傷。殿內多有雨漏處。翼閣東邊及月廊西邊簷端。方椽蓋瓦頹落等處。承宣奉審復命時。上曰。待快晴當修改。本陵役事纔畢。不必更用畿邑軍丁。戶判旣承筵敎。仍以獻官進去。眼同修改後復命。若此則禮官。別無進去之事。以此分付。監役則亦以兼監役擧行。可也事。命下矣。今則秋序向半。天氣快晴。修改吉日。令日官推擇。則來八月十二日卯時爲吉云。以此日時擧行。而先告事由祭。當日曉頭設行。所用雜物。令各該司磨鍊進排。依聖敎。獻官仍爲監董修改。監役則令本陵官員。兼監役擧行事。分付。何如。傳曰。允。
정조 10년
趙衍德。以戶曹言啓曰。今番各都監員役工匠等賞典。分等磨鍊。別單書入之意。敢啓。傳曰。知道。
정조 10년
朴天行。以忠勳府言啓曰。把定書吏朴禧澤等八人。依傳敎。各木一疋。布一疋。施賞之意。敢啓。傳曰。知道。
정조 10년
朴天行。以魂宮都監提調意啓曰。殯宮燒火物件及到墓所燒火物件。別單書入之意。敢啓。傳曰。知道。
정조 10년
洪明浩。以訓鍊都監言啓曰。依魂宮都監別單判下。各差備牌將壯勇衛趙忠倍等十八人。本局將校朴震彧等十人。書吏文弘說等三人。糧餉廳書吏咸德民等二人。各木綿一疋。布子一疋。伺候軍安禮宅等六十六名。各布子一疋。施賞之意。敢啓。傳曰。知道。
정조 10년
洪明浩。以墓所都監提調意啓曰。墓上曲墻內外及丁字閣左右庭。畢修掃後。今日寅時。安墓奠。依禮文過行。臣等今方入去之意。敢啓。傳曰。知道。
정조 10년
洪明浩。以墓所都監提調意啓曰。安邊銅店民人崔成九等五十一名。今旣軍役矣。臣等宣布慰恤之聖諭後。依關西民人例。各給米三斗以送之意。敢啓。傳曰。知道。
정조 10년
李鼎運。以刑曹言啓曰。因本曹都囚徒韓德一韓德修盧允承尹尙一放事。命下矣。依傳敎。韓德一等四名。竝放送之意。敢啓。傳曰。知道。
정조 10년
趙衍德。以兵曹言啓曰。今閏七月十八日。魂宮都監堂郞入侍時。臣性源所啓。訓局軍一百名。則午後一齊來會。而領率把摠崔秉敎。今至日暮。尙不來待。事之駭然。莫此爲甚。請汰請拿。罰不蔽罪。師律所關。不可不嚴繩。敢此仰達矣。上曰。事過後。卿其嚴査取招。草記稟處。可也事。命下矣。臣拿入崔秉敎。發問目內。挾轝將之任。不輕而重。身爲將領。所當前期來待。另飭卒伍。而軍兵則午後聚會。將領則日暮時。尙不現影。便同期會不進。揆以師律。萬萬無嚴。今此傳敎査問。事體至爲嚴重。毋敢飾辭過時。不待委折。使之據實納招。則所供內。矣身隨行訓局把摠。已至二年之久。豈不知師律之至重。而過時不待乎。伊日本局傳令。聚軍時刻。乃是人定時。故矣身果於日暮後。始爲待令於宣仁門外。以致軍兵則先聚。將領則後到。遲緩愚迷之罪。萬死無惜云。取見其聚軍傳令。則時刻果人定。而在渠道理。不能前期來待約束軍卒。終至現發於摘奸時。論其罪狀。所關非輕。不可以傳令時刻之差晩。有所參恕。直以師律勘斷。何如。傳曰。事實旣如此。棍汰分揀。
정조 10년
趙衍德。以訓鍊都監言啓曰。因兵曹草記批旨。本局把摠崔秉敎。棍汰分揀之意。敢啓。傳曰。知道。
정조 10년
領議政鄭存謙。左議政李福源。右議金熤箚曰。伏以。臣等卽伏聞龜賊物故。而有徒流案爻周之命。喉院繳還。而有諸承旨遞罷之敎。臣等竊以爲聖上於此。一擧而兩失之矣。噫嘻。以龜賊之身負三大罪。而止於名在徒流案。已不免爲以私恩而屈公法。今若以其身之已斃。竝與其罪而全貰。則恩之過而益無限節。法之屈而遂至蕩然。誠不意聖朝刑政之乖當。一至於此也。身故而賜赦者。尋常編配之謂也。乃劇逆大憝之如龜賊者。失刑於生前。洗案於死後。則天下之包凶稔惡者。將何所懲懼哉。春秋二百年鈇鉞之筆。皆是旣骨之人。已陳之罪。而夫子於此。必謹必嚴。無所寬假。誠以君臣之義。天經地紀。亂逆之罪。亘萬古不可赦也。喉舌之臣。出納惟允。職耳。命令之下。或有過中。則覆難與繳還。故事則然。下有納牖之誠。上有轉環之美。政所望於聖明之朝。而摧折太過。譴罰相續。法駕將啓。邇班殆空。處分失當。觀瞻貽惑。臣等耿耿愚忱。不勝憂歎。玆敢聯陳短箚。仰瀆崇聽。伏乞聖明。俯垂裁察。亟寢龜柱徒流案爻周之命。仍收諸承旨遞罷之敎。以嚴王章。以伸公議焉。答曰。省箚具悉卿等之懇。出於仰慰慈心。卿等諒之。仍傳曰。此批答。遣史官。傳諭于時任大臣。
정조 10년
副提學閔鍾顯。校理李勉兢李晴。副校理趙雲紀李尙度。修撰洪聖淵李庚運。副修撰金履鏞李鼎德等箚曰。伏以。臣等卽伏聞夜下傳敎。有物故罪人龜柱徒流案爻周之命。臣等相顧愕眙。實不勝萬萬憂歎之至。噫。此賊之爲劇逆巨慝。卽天地之所共鑑。婦孺之所同知。一天共戴。十年于玆。自海而陞。假息善地。已是失刑之大者。而不意天討未加。鬼誅先及。使此千古所無之兇賊。終免鯨鯢之誅。輿情之憤鬱。王綱之解弛。無復可言。而今此傳敎。殆若尋常罪名身故蕩滌者然。嗚呼。此何擧也。兇如龜柱。逆如龜柱。而生未施誅殛之律。死反有疏滌之典。四方之驚惑滋甚。方來之虞憂轉劇。臣等固知殿下此擧。亶出於仰慰慈殿之意。而至如此賊之罪關宗社。憤積神人。則殿下亦何得以私掩公。屈法伸恩。乃至於此也。臣等憂憤所迫。聯陳短箚。伏願聖明。穆然深思。翻然改圖。夜下傳敎。亟命收還。使亂逆有所懲畏。隄防不至隳壞。不勝大願。答曰。省箚具悉。以慰慈心之意。有下敎。則卿等豈敢如是乎。
정조 10년
丙午閏七月二十二日初更。上御重熙堂。右承旨入侍時。右承旨趙衍德。假注書朴蓍壽。記事官李崑秀尹行任。以次進伏訖。上曰。朝者傳敎。何不頒布也。衍德曰。龜賊之所犯何如。而臣不料今日。有徒流案爻周之命矣。此則決不可奉承。嚴敎之下。萬萬惶懍。而敢此繳還。伏乞更加三思焉。上曰。予以爲慰慈心之意。旣已丁寧下敎。則爾等焉敢若是。卽爲頒布。仍敎曰。全羅監司處。有旨已爲發送乎。知入。賤臣承命還奏曰。都承旨以爲決難奉承云矣。上命都承旨遞差。斯速下送。仍命書傳敎曰。政院玉堂所言之事。在言地者。無怪乎一言。而箚辭不審。甚矣。當該諸臺。爲先從重推考。又命書傳敎曰。石物苔紋。自是好品故然。大凡三年內墓所事。毋論巨細。必皆經稟。然後狀啓。而今以微細之事。忽地報該曹。不但大違格例。擅恣之習。極爲駭然。守墓官。從重推考。當該守衛官汰去。其代令宗親府守墓官近親。時在宗班子列書入啓事。分付。仍命退。諸臣以次退出。
정조 10년
行都承旨洪秀輔坐。左承旨李祖承坐直。右承旨徐瀅修坐直。左副承旨洪明浩坐。右副承旨洪義榮坐。同副承旨李鼎運坐。注書金孝建仕一員未差。假注書朴蓍壽仕直。事變假注書尹光顔仕。
정조 10년
王大妃殿惠慶宮中宮殿。藥房口傳問安。答曰。知道。
정조 10년
藥房提調金履素。右副承旨洪明浩啓曰。秋氣新生。晨夕過涼。屢日移次之餘。將攝易致失宜。三虞奄過。侵曉哭臨。伏想聖懷悲疚。一倍難抑。伏未審聖體。不瑕有損節。而寢睡水剌之節。亦若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣條。何如。中宮殿氣候。何如。臣等終宵耿耿。不任憂慮之忱。敢來問安。竝此仰稟。傳曰。知道。
정조 10년
李鼎運。以都摠府言啓曰。今日入直內三廳武兼禁軍及軍兵等。中日習射。請出標信。傳曰。後日次爲之。
정조 10년
傳于洪明浩曰。陪祭百官入來時。雨傘雨具許入事。旣爲分付。
정조 10년
傳于李鼎運曰。左承旨入侍。
정조 10년
傳于李鼎運曰。同副承旨入侍。
정조 10년
以禮曹來八月朔魂宮墓所各祭磨鍊啓目。傳于洪明浩曰。秋享祭。雖以初二日磨鍊。初行之大祭。不可不親行。而卒哭纔過。動駕之頻數。貽弊可悶。自十五日至念日。以各祭草記。擇入稟旨。此啓目勿施。
정조 10년
承旨前望單子入之。洪義榮落點。
정조 10년
以右副承旨洪義榮牌不進罷職傳旨。傳于李鼎運曰。只推。更爲牌招。
정조 10년
傳于洪明浩曰。情勢似然。右承旨趙衍德許遞。旣在肅命之後。處義亦無異同。左承旨朴天行。一體許遞。與都承旨未差之代。前望單子入之。待下批牌招察任。
정조 10년
承旨前望單子入之。洪秀輔李祖承徐瀅修落點。
정조 10년
以兵曹別雲劍望單子。傳于李鼎運曰。以昨日雲寶劍仍用。
정조 10년
以都摠府守宮望單子。傳于洪明浩曰。未差摠管。令該曹口傳差出。
정조 10년
兵曹口傳政事。以黃昇源金峙默爲副摠管。
정조 10년
傳于徐瀅修曰。曾經春桂房中。未付軍職人。令該曹口傳付軍職。
정조 10년
兵曹口傳政事。副司直單徐鼎修尹長烈。
정조 10년
傳于徐瀅修曰。右承旨入傳。
정조 10년
以中官金允謙拿處傳旨。傳于洪明浩曰。分揀。
정조 10년
徐瀅修啓曰。事變假注書尹光顔。身病猝重。勢難察任。今姑改差。何如。傳曰。允。
정조 10년
李祖承。以戶曹言啓曰。栗木洞前兵使李文德家籬外奴輩。入接家舍價計給後。草記事。自政院聽傳敎。分付矣。籬外家舍間架及奴輩姓名。査問於文德家。且考月前給價文書。則籬外只有奴貴占婢二梅草家。而俱以文德奴婢貴占草家六間價錢二十兩。二梅草家四間價錢十二兩。入於各人家舍。一統磨鍊中。去月已爲各各受去。此外別無籬外家舍未受價之事矣。敢啓。傳曰。昨日筵敎。承旨誤爲分付矣。聞筵臣言。近處士民家舍之不受價者有之云。有一體査出給價之命。依此知悉擧行。可也。
정조 10년
洪明浩。以兵曹言啓曰。傳曰。墓役時。慶州士人黃泰中。平壤士人黃永鎭。丙申國恤。自願赴役。不願賞典。今番又復自願。至畢役日。終始役役。似此誠勤。實所罕聞。令該都監。爲先各別施賞。仍令兵曹。招問派族草記事。命下矣。臣招致慶州校生黃泰中。平壤閑良黃永鎭。以傳敎內辭意。爲先勞問後。問其來歷族派。則黃泰中父弼世。以私賑加資。以孝行旌閭。祖春建。捕賊加資。泰中。亦以孝行給復云。黃永鎭父有萬。祖義仁司果。永鎭。經本府千摠中軍云矣。敢啓。傳曰。竝加資。仍令本道。各別厚給食物。以示朝家軫念之意。擧行形止。使之狀聞事。行會。可也。
정조 10년
徐瀅修。以備邊司言啓曰。再昨年支勅時。鋪陳屛帳器皿之屬。貰用者外。擧皆新備。今番移用。斷無可疑。本司郞廳。前期發遣。逐站摘奸。如有破傷不用之件。當該擅用及不典守守令。令道臣指名現告。以爲從重嚴勘之意。預先知委於三道道臣。何如。傳曰。允。
정조 10년
徐瀅修。以義禁府言啓曰。卽伏承疏批下者。有卽爲擧行之命矣。凡在謫身死之罪人。雖尋常編配者。皆載於身故未蒙放秩。自是法例也。今此龜賊之罪犯。何如。關係。何如。而乃以其身之物故。竝與罪名而爻周。則凶逆懲討之典。反有輕於尋常編配之類。論以刑政。萬萬乖舛。臣等忝居執法之地。寧被方命之誅。決無奉承之路。飭敎之下。不得擧行之意。敢啓。傳曰。卽爲擧行。
정조 10년
李鼎運。以義禁府言啓曰。李宅永金思義等照律草記批旨內。凡禁錮限年之規。無過五年。贓汚則限己身。而至於六年以上。至十年。不載法典。況晩時裝發前此罪名。皆止奪告身。日前一守令照律。創此十年禁錮之律。然則所坐殆有甚於故敗之守令。聞是通編誤載之致云。自卿府問于其時校正堂上。卽爲釐正草記事。命下矣。問于校正堂上金魯鎭。則以爲稅船之過限發船。則自有續典奪告身之律。而先朝丁亥。因守令私物添載。晩時裝發者之現發。至有限年禁錮之受敎定式。而同時下敎。不敢或存或刪。果爲註錄於通編漕轉條。私物添載之下。而旣有過限之本律。則條件雖各異。擬律似易眩。此後則晩時發船之守令。恐當依續典奪告身本律施行云矣。受敎下於惠廳。未曾施行。律名比諸續典。似涉過重。此後毋論漕船地土船。晩時裝發者。該守令。以奪告身本律。依前照勘。恐合事宜。而莫重法典。臣府不敢擅便。上裁。何如。傳曰。丁亥年所下傳敎。卽以私卜之添載。有此飭敎。續典法令。亦是受敎。當從刊冊所載者施行。通編中。以此釐正洗補。可也。
정조 10년
大司憲尹承烈。執義李東郁。司諫李壽咸。掌令李之英許晪。持平徐有鍊李泰賢。獻納李秀夏。正言韓用龜趙鎭宅啓曰。臣等於言責之任。固知萬萬不稱。而適値哀遑之時。粗伸竭蹶之義。有罪未勘。跡涉冒沒。尋常惶恧。無地措躬。昨伏聞物故罪人龜柱徒流案爻周之命。聯陳短箚。略效憂憤之忱。只緣誠淺。未蒙允兪之音。已不勝抑鬱之至。而時値凌遽。辭未達意。徒知反汗之爲急。未覺下語之不審。致有此特敎重推之命。臣等聚首悚懍。滿心慙恧。以此情踪。其何敢一刻仍冒於臺次乎。請命遞斥臣等之職。答曰。勿辭。
정조 10년
李鼎運啓曰。大司憲尹承烈。執義李東郁。司諫李壽咸。掌令李之英許晪。持平徐有鍊李泰賢。獻納李秀夏。正言韓用龜趙鎭宅。一日再啓煩瀆。退待勿論矣。敢啓。傳曰。知道。
정조 10년
判義禁鄭一祥。知義禁尹坊金尙集。同義禁李在學疏曰。伏以。臣等於日前班行。得聞龜賊物故之報。方以未施典刑。不勝憤惋矣。此際伏見傳敎下者。有徒流案爻周之命。殿下何以爲過中之敎耶。噫嘻。此賊罪名。實是萬世罔赦之案。而假息善地。終至安死。殿下之屈公法而伸私恩。亦已多矣。其身雖斃。其罪自如。今若洗滌丹書。便同尋常編配。則國家懲討之典。其將自此而蕩然。古今天下。寧有是哉。殿下之有此特敎。亶出於慰慈心之至意。而臣等之不敢奉承。亦由於尊國法之常分。成命之下。末由擧行。玆敢聯陳短章。仰請處分。伏乞聖明。更加三思。亟命收還。使亂賊知所懲畏。義理毋至湮晦焉。答曰。省疏具悉。卽爲擧行。
정조 10년
左副承旨趙衍德疏曰。伏以。龜柱之罪。尙可爻周耶。三大罪案。卽從古所未有之劇逆。王府丹書。便作不刊之鐵案。則凡今之北面於殿下之庭者。孰敢有奉承此敎者哉。臣之草草數啓。畢竟頒布者。非迫於嚴命。而誠以今兹處分。非眞以此賊之罪。容有可恕於身故之後也。一則仰慰慈心。二則仰慰慈心。前席諄諭。至以如是而後。少可以悅豫慈心爲敎。聖孝旣出於慰慈心之意。則臣亦不仰體聖心乎。到此地頭。一身顚沛。咫尺秉執。有不暇顧。爻周之敎。厚斂之旨。一時頒下。殆若尋常絲綸之循例出納者然。古今天下。寧有是耶。噫。莫嚴者。忠逆也。莫重者。懲討也。臣多年邇列。厚受國恩。沐浴之誠。自謂不後於人。而今乃於此賊之事。有若拚棄所守。將順聖旨。如臣愚昧。不可責之以惟允。而夫如是。則亂臣賊子。其將無所懲畏。然則隄防之打壞。必將緣臣而始。俯仰慙悚。若無所容。玆敢露章自列。忙出禁扃。伏乞聖明。下臣司敗。亟施重勘。以爲人臣不忠之戒焉。臣於治疏將上之際。卽伏見堂箚。論斥甚峻。以臣所犯。量其所請之律。太不稱當。公議之來。莫非自取。惟願遄被嚴誅而已。省疏具悉。爾其勿辭察職。
정조 10년
校理李勉兢。修撰李庚運等箚曰。伏以。大司憲尹承烈。執義李東郁。司諫李壽咸。掌令李之英許晪。持平徐有鍊李泰賢。獻納李秀夏。正言韓用龜趙鎭宅。臣等於言責之任。固知萬萬不稱。而適値哀遑之時。粗伸竭蹶之義。有罪未勘。跡涉冒沒。尋常惶恧。無地措躬。昨伏聞物故罪人龜柱徒流案爻周之命。聯陳短箚。略效憂憤之忱。只緣誠淺。未蒙允兪之音。已不勝抑鬱之至。而時値凌遽。辭未達意。徒知反汗之爲急。未覺下語之不審。致有此特敎重推之命。臣等聚首悚懍。滿心慙恧。以此情踪。其何敢一刻仍冒於臺次乎。請命遞斥臣等之職。竝引避而退。聯箚爭執。旣得臺體。一時問備。何可過引。請大司憲尹承烈。執義李東郁。司諫李壽咸。掌令李之英許晪。持平徐有鍊李泰賢。獻納李秀夏。正言韓用龜趙鎭宅。竝命出仕。答曰。省箚具悉。處置事。不允。
정조 10년
校理李勉兢。修撰李庚運箚曰。伏以。臣等朝者以龜賊徒流案爻周之命還收事。聯進短箚。未蒙允兪。辭敎截嚴。臣等聚首悚惶。繼之以憂嘆。而惟是政府之箚旣徹。喉院之啓繼進。雖未知辭意之如何。終日所顒竢者。庶幾聖心回悟。咸命收還矣。不意今者。伏聞有夜下傳敎頒布之命。烏呼。此何擧也。此賊之窮凶極惡。已悉於積年三司之啓。今日諸臣之箚。臣等不必更事臚列。然而凶如此賊。逆如此賊。而其生也未施肆戮之刑。王章之隳壞已多。其死也反加疏滌之典。人心之憤惋尤深。殿下何爲此萬萬過中之擧也。諸箚批旨中。每以仰慰慈心爲敎。而第伏念義重滅親。戒在掩恩。惟我慈殿於此。亦豈不重公法而斷私誼乎。臣等不勝憂慨之至。玆敢不避深夜之瀆擾。更效短牘之聯籲。伏願聖明。穆然深思。特命反汗。不至刑政之大失焉。至於承宣之初旣覆難。末乃奉行。全乖嚴防之分。甚非惟允之義。臣等謂當該承宣。亟施譴削之典。斷不可已也。答曰。省箚具悉。未必如是煩陳。
정조 10년
諮議曺霖疏曰。伏以。日月其除。轉眄之頃。王世子邸下禮葬已過。雖以聖心之寬抑。亦不無觸處慘怛之懷。言念及此。心膽墜裂。臣名忝宮僚。痛隕罔極。一倍他人。聞變之初。心神飛越。哀遑罔措。忍死扶舁。趨哭闕下。少伸微悰。而咫尺天陛。竟不得致躬進慰於諸臣之後。臣罪至此。萬隕難贖。以聖上止慈之情。恐或有損傷之節。憂愛過慮。無所不至。歸伏鄕里。心懸魏闕。葵藿之誠。耿耿夙夜。聖度天大。順時理遣。實是宗社臣民無疆之福。宜卽申籲。少達微衷。而螻蟻賤臣。煩瀆章疏。極知僭猥。因循至此。此又臣之罪也。悚懍震掉。跼蹐靡措。臣於禮葬時。必欲趨進墓所。一哭路左。以展痛迫之微悃矣。素患痰病。因暑復發。房戶之間。亦不得移步運動。竟未得遂誠。悲懷纏身。分義都廢。罪戾之極。死有餘誅。伏乞聖慈天地父母。特賜憐察。亟命有司。鐫臣職名。勘臣負犯。以肅朝綱。千萬幸甚。答曰。省疏具悉爾懇。前後疏批及敦諭。已悉予虛佇之意。此時思想。兪切懇至。今覽爾疏。巽辭如前。悵然失圖。無以爲喩。爾其勿辭。幡然造朝。用副如渴之望事下諭于諮議曺霖所住處。
정조 10년
丙午閏七月二十三日辰時。上御重熙堂。同副承旨入侍時。同副承旨李鼎運。假注書朴蓍壽。記事官李崑秀尹行任。以次進伏訖。上命書傳敎曰。慈敎雖以隨處節哀。寢睡水剌。如常爲敎。而此時有難多日移次。五虞祭。遣大臣重臣中。曾經宮銜入攝行。動駕。以卒哭前一日退定事。分付。上命書禁府草記批旨。仍敎曰。京畿監司持支勅前例入侍。甲辰年迎勅時館伴。卽惠廳堂上。亦爲入侍。賤臣承命出傳。上命書傳敎曰。右承旨洪仁浩。父子似難一院周旋。許遞。前望單子入之。待下批牌招察任。仍命退。諸臣以次退出。
정조 10년
丙午閏七月二十三日巳時。上御重熙堂。左承旨入侍時。左承旨李祖承。記事官金孝建李崑秀尹行任。以次進伏訖。上曰。惠堂畿伯入侍。賤臣承命出。與宣惠廳堂上徐有隣。京畿監司徐有防。追入進伏。上曰。承旨。以洪義榮頒布。卽爲牌招事。分付。上曰。牌文雖不入來。迎勅之節。不可不預爲商量。再昨年謄錄持來。可也。有隣退出。持甲辰謄錄進伏。上親覽訖。命書傳數曰。支勅諸事。以畿營之爲首界。俄於道伯入侍。有筵敎。松都及兩西。有不齊紛雜之弊。一毫違越飭敎。過而至於貽弊。減而至於貽羞。先自首界監司。施以制書有違之律。以此一體嚴飭。有防曰。勅行當前。秋務方殷。而楊州牧使李一曾。日前參班後。聞其親病之報。受由下鄕。還官無期。交河郡守李義綱。亦以親病。在京未還。此時畿邑之遞易。雖甚可悶。而亦不可一任瘝曠。兩邑守令罷黜。其代。令該曹。斯速差出。使之不多日內赴任。何如。上曰。楊牧之親年篤老。曾所聞知。每以遠離作宰。屢有記念之筵敎。目今支勅當前。秋務方殷。決非守令遞易之時。情理旣如此。則在朝家孝理之道。不可强迫。該牧使李一曾。特許改差。本牧。素稱難治。令該曹。不拘常格。無論文蔭武。各別口傳擇差。待下批辭朝。至於交倅。雖未知親病之何如。以渠年貌推之。決知非篤老。況交之距京。不踰一日程。此時請暇。專由占便。如渠頑蔭。腴邑。然後久居。似此薄。況果難堪住乎。初欲卽其地定配。以懲他守令。而旣云有親病。姑不處分。更欲觀前頭。第令待親病小間還任。幺麽蔭倅。此時無難以去就事。要令徹聽。所爲萬萬駭然。雖於準朔之後。如無特敎。切勿陞遷事。分付銓曹。雖以卿言之。向日狀遞一交倅。今又筵遞一交倅。若此則交倅之坐席。將無煖時。卿則推考。可也。命書傳數曰。祭饌魚肉諸品。烹則爲湯。燔則爲炙。而今番因虞祭祭品聞之。雉鮮炙。皆烹用云。大乖禮意。此後烹燔。各隨湯炙之品爲之事。定式施行。載之太常謄錄。又命書傳敎曰。日前飭敎。何等丁寧。則疏語大涉無謂。況以奉朝賀之不卽誨飭爲敎。則尤焉敢若是煩聒。左副承旨徐瀅修。從重推考。仍以前牌催促出肅。疏末引義。不無所據。前承旨沈豐之。以遞差捧傳旨。又命書傳敎曰。今番勅行。三道支應。毋若年前之紛然。各相爛議。均一精緻。切勿屢改屢易。以貽民邑之弊。哀慶雖殊。彼中之眷待旣如彼。其懇摯。觀今番咨文之後。我國接應。決不當前後逈別。此意先爲知悉。然前此科外濫費之弊。在所當禁。令常賑廳。措辭行會。今因畿伯入侍。取見所謂三道新定式例。則磨鍊有太零星處。如是而能無侵懲富民之擧乎。畿伯旣承筵敎。往復兩西。期於齊一。當此悲撓之時。如是下敎。一則爲民邑。二則爲民邑。年前飭敎雖截嚴。猶有冒犯侵虐者。今番則道伯各別探察。犯者隨現狀聞。萬一匿不以聞。現發於來頭按廉。道臣首被重律。俾爲惕念遵行。我國使星。異於勅行。且當朝野哀遑之日。寧或留意於供億。飯支外。凡係廚傳。一竝除之。下輩之誅求。亦令各別嚴禁。問安中使承旨之弊尤甚。此則從當下敎。而丙申勅行。欲爲釐正而未果。彼以致吊出來。況於法殿接見及館所郊次。自上御素。則儐臣以下之伴來伴往者。食無魚者。可矣。以酒肉之品。狼藉喫着。則雖使彼人聞之。寧以爲禮義之邦乎。預以此意。嚴飭京外。遠接使承旨中使。異於外臣。一體依此爲之。下往伴送使以下上來之時。喫素宜有闊狹之擧。竝令知悉。命退。諸臣以次出。
정조 10년
丙申閏七月二十三日申時。上御重熙堂。右承旨入侍時。右承旨徐瀅修。假注書朴蓍壽。記事官李崑秀尹行任。以次進伏訖。上曰。爾之引義。無乃太過耶。此後則別無過引之端矣。瀅修曰。然矣。上命書傳敎曰。俄承慈敎。以起居如常之時。魂宮享事。繼體爲重。五虞祭。豈可攝行爲敎矣。動駕纔命退定。到今雖不還寢。二十五日。當詣慶熙宮。行五虞後茶禮。依此知悉。又命書傳敎曰。慶熙宮魂宮夜享時下鑰。前別定兵曹郞官一人。率吏卒上送。留門時檢飭。祭罷後退去。仍以無事過享之意。言送內司。自政院微稟事。兵判知悉。又命書傳敎曰。墓所及內廟香炭山位田。自當待其望定劃給。而所謂望定之弊。曾所稔知。以今土地。豈有量外。往在壬寅元宮莊。不但不許。爲念民邑之受困。有土結受。初無一卜之區劃者。今若一循前例。任其橫侵。是豈予本意。以此意。先令廟堂。知委諸道。仍令嚴飭道內列邑。若無備局啓下公文而來侵者。隨卽摘發報營。自巡營狀聞。萬一掩置。道伯當有罪。使之知悉。今則望定一款無可論。香炭之需。守護軍接濟之位田。不可無別般措置。戶惠堂。與墓所堂上。相議覓置。登對時。指一稟處後。仍卽劃屬事。分付。又命書傳敎曰。墓役雖畢。種木未始。間多垓內捷路。若不別般禁戢。雜人來往。難保其必無。嚴飭守侍墓官處。各別禁斷。稍待一兩月。當種樹。其前則訓將。旣經本都監堂上。定日次。別遣將校巡審。亦令字內營門。着意察飭。瀅修曰。墓所內外龍虎近處所在水田。不可不屬之本墓。而公田則有外馬位奉常寺司圃署所管者。私田則數雖不多。各有其主。初欲自都監。以用餘財力。從便買取矣。今旣匱竭。無路推移。而局內土地。則恐不宜任他耕作。故敢此仰達矣。上曰。可以買取者。以貢價所餘財力區劃。否則從便給代土。至於馬位田。令兵曹司僕。相議拮据。屬之本墓。仍令具由草記。可也。瀅修曰。局內田土。旣已屬之本墓。則主管需用之方。亦不可不指一知委矣。上曰。三年內則侍墓官次知收稅。以所出書入。姑令所屬及員役。以爲沾漑之資。大祥後屬之舍音。用昭寧園義烈墓及懿昭墓齋宮例。可也。出擧條瀅修曰。今番都監財力。雖甚苟艱。而仰體我聖上恤民之盛意。凡係匠募料布。一從優厚。貢市侵漁。嚴加禁斷。毫無稱冤之端。惟是編飛。乃草芚生葛等屬。自前卜定於列邑。故當時入量。支用儀軌。從略載錄。所用與所錄。未必相當。而今年則自都監貿取於貢人之故。費用之數。比諸前例。自不得不過多。貢人輩之以前例外不給價本。縷縷呼訴。不是異事。令惠廳詳考實入。磨鍊上下似好。故敢此仰達矣。上曰。往復該廳。從便決給。俾無更訴之弊。可也。出擧條仍命退。諸臣以次退出。
정조 10년
行都承旨洪秀輔齋宿。左承旨李祖承齋宿。右承旨徐龍輔齋宿。左副承旨徐瀅修齋宿。右副承旨洪明浩齋直。同副承旨李鼎運齋直。注書金孝建齋宿一員未差。假注書朴蓍壽齋直。事變假注書。
정조 10년
洪秀輔啓曰。明日大駕詣慶熙宮後。王大妃殿惠慶宮問安。何承旨進去乎。敢稟。傳曰。右副承旨進去。
정조 10년
徐瀅修啓曰。大司憲尹承烈。執義李東郁。掌令李之英許晪。持平徐有鍊李泰賢。引避退待。監察茶時之意。敢啓。傳曰。知道。
정조 10년
傳于李鼎運曰。禮房承旨入侍。
정조 10년
尹光顔改差。代以洪樂貞爲事變假注書。
정조 10년
洪樂貞改差。代以李相璜爲事變假注書。
정조 10년
李祖承啓曰。兵曹判書李性源。宣惠廳堂上徐有隣。依下敎待來矣。傳曰。入侍。
정조 10년
傳于洪秀輔曰。左承旨入侍。
정조 10년
洪秀輔啓曰。守宮假承旨朴天衡。時無職名。令該曹口傳付軍職。何如。傳曰。允。
정조 10년
兵曹口傳政事。副司直單朴天衡。
정조 10년
吏曹口傳政事。以李𡊠爲分內醫陳提謂。
정조 10년
吏曹口傳政事。以尹行元爲楊州牧使。
정조 10년
傳于洪秀輔曰。楊州牧使。下直後留待。
정조 10년
傳于李鼎運曰。都承旨。與上京守令入侍。
정조 10년
傳于李鼎運曰。右副承旨。與下直守令入侍。
정조 10년
備忘記。楊州牧使尹行元下直。長弓一張。長箭一部。片箭一部。筒兒一箇賜給。
정조 10년
兵曹口傳政事。以洪良浩爲都摠管。
정조 10년
徐龍輔。以禮曹言啓曰。永禧殿第二室閤門外。楹外道里上五椽六椽間。少有滲濕處。正殿神門北邊內墻崩頹處。因本曹啓辭。待快晴擇日修改事。傳曰。今聞奉審承旨言。雨漏處在於外楹外。椽端近處。旣無點漏之痕。微有滲濕之跡云。更待來頭雨漏與否修改。似合愼重之道。只以墻垣有頉處。慰安祭設行之意。令該曹知委事。命下矣。墻垣修改吉日。令日官推擇。則今閏七月二十八日辰時爲吉云。以此日時擧行。而先告事由祭。當日曉頭設行。所用雜物。令各該司。磨鍊進排。亦令繕工監別定監役官。監董畢役事。分付。何如。傳曰。允。
정조 10년
徐龍輔。以禮曹言啓曰。魂宮墓所秋享祭。自十五至念日。以各日草記擇入事。命下矣。令日官更爲推擇。則來八月十九日二十日俱吉云。以何日定行乎。取稟。傳曰。十九日以前。各日亦爲推擇以入。可也。
정조 10년
徐龍輔。以禮曹言啓曰。寧陵沙汰處。待秋晴卽爲卜日擧行事。前已下敎矣。今則秋序向半。霔雨快收。補土吉日。令日官推擇。則來八日十二日卯時爲吉云。以此日時始役擧行。而先告事由祭。同日曉頭設行事。知委。何如。傳曰。允。
정조 10년
洪秀輔。以宗親府有司堂上意啓曰。孝昌墓守衛官汰去代。令宗親府。守墓官近親。時在宗班子列書。入啓受點事。命下矣。本府掌吏。先鳥告知安春君臣烿。不問宗親府。只是三人。擬望入啓。列書受點之聖意。不謹奉行。經意擬望。事體極爲未安。臣意則時在宗班子有無。各別詳細。列書入啓之意。敢啓。傳曰。自本府。草記論罪。
정조 10년
李鼎運。以宗親府有司堂上意啓曰。孝昌墓守衛官。經擬以入事草記批答。自本府草記論罪事。命下矣。安春君臣烿。違越傳敎。不謹奉行。所當請罷。而方在莫重守墓官。與凡宗有異。自下不敢論罪。而掌吏則暗欺本府。先通外人。混雜擬望。極爲驚駭。當該掌吏。令攸司。從重科治之意。敢啓。傳曰。知道。
정조 10년
徐瀅修。以訓鍊都監言啓曰。今閏七月二十五日。慶熙宮擧動時。興化門元內入兩處。入直當次軍二百名中。挾輦軍一百名除出。將官率領侍衛。北一營馬兵五十名。西營步軍五十名。新營標下軍四十名。各其將官。率領赴陣。解嚴後。竝仍爲入直。巡邏等節。依例擧行之意。敢啓。傳曰。知道。
정조 10년
徐瀅修。以御營廳言啓曰。今閏七月二十五日。慶熙宮擧動時。依兵曹節目。北二營東營入直當次步軍一哨。各色京標下軍十八名。各其將官。領赴于禁衛營都領陣。左邊屛門四十一處。右邊屛門三十九處。把守將卒。則禁衛營入直騎士二十五人及本廳北二營入直當次騎士二十五人。新營入直步軍一百五名除出。竝嚴飭定送。而解嚴後。各於直所。仍爲入直之意。敢啓。傳曰。知道。
정조 10년
徐瀅修。以義禁府言啓曰。龜柱罪名爻周。不得擧行事。草記批旨內。有卽爲擧行之命矣。龜賊之三大罪名。昭載於王府丹書。實爲萬世不宥之案。今若以物故而抹去。則天下後世。將無以知此賊之罪犯。且死後之爻周。便同生前之肆赦。以此賊而有此擧。決知其萬萬乖當。荐承特敎。末由奉行。惶恐。敢啓。傳曰。卽爲擧行。
정조 10년
丙午閏七月二十四日巳時。上御重熙堂。左承旨入侍時。左承旨李祖承。假注書朴蓍壽。記事官李崑秀尹行任。以次進伏訖。上命書傳敎曰。秋務方殷。俵災不遠。今年分等。虛實易混。此時守令。不可一刻曠官。受由及差使員。參班上京守令。與未下直守令。皆令來待。仍令不多日內下送。如有不卽還官。狀請催促事。自政院。下諭諸道。又命書傳敎曰。右承旨聞有親病。許遞。前望單子入之。待下批牌招察任。上曰。守衛官入望人。已皆待令乎。知入。賤臣承命出。還奏曰。未及待令矣。仍命退。諸臣以次退出。
정조 10년
丙午閏七月二十四日未時。上御重熙堂。推考房承旨與兵判惠堂入侍時。左承旨李祖承。記事官金孝建李崑秀尹行任。兵曹判書李性源。惠廳堂上徐有隣。以次進伏訖。上曰。未下直守令。皆令今日內辭朝事。分付。上曰。上京守令竝入侍。賤臣承命出。與廣州府尹柳烱。慶州府尹金履容。洪州牧使安廷玹。羅州牧使李遠培。驪州牧使李文源。永興府使趙英鎭。淮陽府使李獻慶。寧遠府使田文顯。安東府使柳義養。寧越府使曺遠振。安邊府使朴宗來。伊川府使李儒慶。淸州牧使李學源。長城府使柳曾養。安岳郡守金魯永。大興郡守尹光濩。瑞山郡守鄭湋。天安郡守洪彦燮。益山郡守鄭東愈。靈光郡守韓光近。錦山郡守李運永。雲山郡守金鳳顯。鳳山郡守韓光濟。載寧郡守金基厚。舒川郡守洪履鍵。金山郡守李禹圭。高陽郡守鄭東元。交河郡守李義綱。加平郡守趙光逵。白川郡守鄭東驥。平壤庶尹金履中。海州判官尹行儼。江西縣令金履九。谷山縣監李敬倫。咸興判官韓用和。順天縣監兪漢謨。高山縣監李義逸。茂長縣監林道浩。興陽縣監安策。扶安縣監鄭福煥。砥平縣監尹守翼。長連縣監徐配修。山淸縣監南公轍。楊口縣監南紀雲。結城縣監韓德厚。稷山縣監李是銓。新昌縣監李曾老。陰城縣監兪漢紀。甑山縣監李彦植。抱川縣監柳得恭。積城縣監李德懋。楊州牧使尹行元。金海府使李邦榮。韓山郡守金聖規。榮川郡守韓大裕。江東縣監徐美修等。追入進伏訖。上命進奏職姓名。文源進奏。上曰。年事。何如。文源曰。以水之南北言之。水北田多畓少。無前大豐。水南畓穀。未免凶歉。日前雹災殘酷矣。上問義養曰。何時上來乎。義養曰。以進香官上來矣。上曰。年事何如云也。義養曰。半凶半豐矣。獻慶進奏。上曰。關東則年事稍登云。所見果如所聞乎。獻慶曰。方有登熟之望矣。敬倫文顯等進奏。上曰。何時下去。敬倫等曰。七日後。卽爲下去矣。履容進奏。上曰。年事。何如。履容曰。節序差晩。故豐歉姑未預度矣。邦榮曾養仁默魯永等進奏。上曰。有邑弊可言者乎。邦榮等曰。別無可達之事矣。運永進奏。上曰。何時下去乎。運永曰。姑未知何間還歸矣。上曰。從速下去。好矣。運永曰。有賊疾。姑難登道矣。秀輔曰。錦山郡守李運永。奏對之際。語多不擇。事體所在。不可無警。推考何如。上曰。依爲之。東愈義綱等進奏。上曰。秋務方殷。從速下去。可也。行元進伏。上曰。今此特除。意有在焉。悉心奉公。可也。時俊曰。敬差官差送與否稟定。然後年分事目。當爲磨鍊。而近來連以道臣擧行矣。今年則何以爲之乎。上曰。依近例爲之。可也。性源曰。闕門開閉甚重。興元門出入時。續續開閉未安。分付分兵曹。依興化門東挾例。一體開閉。何如。上曰。依爲之。命書榻敎曰。明日出宮門路。以協陽門爲之。命退。諸臣以次出。
정조 10년
丙午閏七月二十四日酉時。上御重熙堂。禮房承旨入侍時。右承旨徐龍輔。假注書朴蓍壽。記事官李崑秀尹行任。以次進伏訖。上曰。明日擧動時。創劍軍。以三十名元單子中。改付標以入。賤臣承命出傳。上命軍士房承旨入侍。徐瀅修進伏。上命瀅修。書傳敎曰。明日魂宮奠酌禮。百官行禮置之。諸執事。以隨駕閣臣玉堂中塡差。又命書傳敎曰。摠管中。時在享所人許遞。令該曹口傳差出。瀅修曰。昔在壬申。因筵臣陳達。儀軌編摩。必於兩朔內訖役事。定式施行矣。今番禮制之釐正。儀文之損益。非但觀美於一時。實皆爲法於後世。則雖不當草率了勘。俾有疎漏之歎。而亦不容曠久濡滯。未免違越之歸。以此意另飭儀軌都監。使之趁限修納似好。故敢達矣。上曰。所奏。是矣。依爲之。八月內如不修納。當該郞廳。論罪。可也。出擧條仍命退。諸臣以次退出。
정조 10년
行都承旨洪秀輔隨駕宿。左承旨李祖承隨駕宿。右承旨徐龍輔隨駕直。左副承旨徐瀅修隨駕宿。右副承旨洪明浩隨駕宿。同副承旨李鼎運隨駕直。注書二員未差。假注書李★★隨駕宿金祖淳隨駕直。事變假注書李相璜守宮直。
정조 10년
大駕詣慶熙宮後。奎章閣政院玉堂藥房口傳問安。答曰。知道。
정조 10년
王大妃殿惠慶宮。遣承旨問安。答曰。知道。
정조 10년
洪秀輔啓曰。明日王大妃殿惠慶宮問安。何承旨進去乎。敢稟。傳曰。同副承旨進去。
정조 10년
徐瀅修啓曰。備邊司郞廳來言。今日賓廳日次。而動駕相値。不得來會云矣。敢啓。傳曰。知道。
정조 10년
徐瀅修啓曰。司僕內乘來言。捲簾取稟云矣。敢啓。傳曰。捲三面。
정조 10년
李祖承啓曰。大司憲尹承烈。執義李東耶。掌令李之英許晪。持平徐有鍊李泰賢。竝處置。請出仕。不允矣。監察茶時之意。敢啓。傳曰。知道。
정조 10년
傳于洪秀輔曰。勅行發程。似在今月念前云。兩西上京守令。皆令當日內下送。
정조 10년
注書金孝建先汰後拿。代以李貞運爲假注書。
정조 10년
朴蓍壽先汰後拿。代以金祖淳爲假注書。
정조 10년
傳于洪秀輔曰。昌城府使代。令該曹口傳擇差。待下批。當日辭朝。
정조 10년
吏曹口傳政事。以李周爀爲昌城府使。鄭國仁爲寧陵令。尹行醇爲司宰主簿。
정조 10년
內資主簿洪守榮。司饔主簿安宅仁相換。
정조 10년
徐瀅修。以兵曹言啓曰。右邊捕盜大將趙圭鎭。以禁軍別將入直矣。還宮間。左邊捕盜大將李漢昌。姑令兼察。何如。傳曰。允。
정조 10년
徐瀅修啓曰。因兵曹草記。右邊捕盜大將。以左邊捕盜大將兼察事。允下矣。左邊捕盜大將李漢昌。卽爲牌招。聽傳敎。何如。傳曰。允。
정조 10년
傳于洪秀輔曰。戶工判惠堂京畿監司入侍。
정조 10년
以冬至正使望筒。傳于洪秀輔曰。皆是老相。以他大臣及儀賓。改望以入。
정조 10년
有政。吏批。判書兪彦鎬進。參判李秉模進。參議金宇鎭進。右承旨徐龍輔進。以趙時偉爲禮曹參判。徐鼎修爲禮曹參議。尹㬦爲刑曹參議。孝昌墓守衛官單李厚燾。遠接使單金華鎭。問禮官單金履翼。黃仁點爲冬至兼謝恩使。館泮使單李性源。注書金孝建仍任事。承傳。
정조 10년
兵批。判書李性源進。參判趙鼎鎭病。參議柳誼入直進。參知李夔病。左承旨李祖承進。黃泰中黃永鎭。今加折衝。僉知單車學謨。
정조 10년
兵曹口傳政事。副護軍單具明謙。副司直單沈豐之金頤柱李在學李重馥趙時偉朴天行孟至大趙衍德洪仁浩洪義榮李一曾。
정조 10년
傳于李祖承曰。戶惠堂。墓所堂上。京畿監司。來待守令入侍。
정조 10년
李祖承。以戶曹言啓曰。今番因特敎減下及內下各種折價數爻。別單書入之意。敢啓。傳曰。知道。
정조 10년
李祖承。以義禁府言啓曰。連伏承草記批旨。有卽爲擧行之命矣。王府之所以爲王府。以其有王法也。龜賊之劇逆大憝。王法之所必誅。而假息屢年。始旣屈法於生前。抹去罪案。今又屈法於死後。則王府之法。將至於蕩然無餘。連事瀆撓。非不知萬萬未安。而王法至嚴。終不敢奉承。惶恐。敢啓。傳曰。卽爲擧行。
정조 10년
李鼎運。以義禁府言啓曰。注書金孝建。假注書朴蓍壽拿處事。傳旨。啓下矣。金孝建。今方待命。卽爲拿囚。而朴蓍壽。姑未交替。方在直中云。待其替直拿囚之意。敢啓。傳曰。知道。
정조 10년
刑曹啓目粘。李德仁。變幻其生死情狀。極爲痛駭。更加嚴刑一次放送。樹業段。中間逃躱。雖爲罪案。別無可問之端兺不喩。三年在逃。萬事生還。其事甚奇。其情切悲。保授各人等。竝以一依道臣狀請施行。何如。判付啓。獄情疑眩。未有甚於此獄。今幸逃躱者被捉。償死者當償。卿曹覆啓中。其事甚奇。其情切悲云者。可謂着題語。竝只依回啓施行。李德仁身乙。分揀放送。大丘鎭校中捉納人段。令該道。各別施賞後。狀聞爲良如敎。
정조 10년
右議政臣金熤箚曰。伏以。魂宮晝奠。祭品失儀。致勤太常郞問備之命。臣方待罪提擧之任。此實臣之罪也。驚隕惶懍。不省措身之所也。噫。國之大事。祀典最重。籩豆隆殺之際。禮意甚精。象生事神之間。儀節自別。而今乃只據酌獻之常例。不念體段之有異。至使莫重奠享之需品式不備。情文兩失。臣之矇陋昏謬。無以自解。其爲罪也。不啻溺職而已。玆敢短箚自列。仰請嚴譴。伏乞亟降威命。重勘臣罪。以重祀典。以安賤分。千萬幸甚。答曰。省箚具悉卿懇。所辭過矣。卿其安心勿辭。仍傳曰。此批答。遣史官。傳諭于右議政。
정조 10년
校理李晴疏曰。伏以。居諸迅邁。我文孝世子。襄禮倏過。成事奄迫。萬死已矣。群情廓然。撫時哀霣。益復如新。臣於日前。以龜賊徒流案爻周之命還收事。猥隨諸僚之後。略陳反汗之請。忱誠未孚。兪音竟靳。區區下情。已不勝抑菀。而繼伏見堂箚。處置諸臺之批。有不允之命。臣於是。尤不勝愕然憂歎之至。噫。處置之規。所以循公議而定朝論。故前後箚啓。皆蒙例允。況此劇逆罪籍之爻周。實是萬萬過中之擧。則臺臣之齊聲爭執。自是職分之當然。館僚之箚請出仕。可見公論之所在。今此批旨之靳允。又豈所望於聖明者哉。聖王之治。必務言路之恢張。朝廷之上。所貴公議之扶植。而殿下每於此等處。不惟不賜優容。乃反過加摧折。忠讜之言。旣致寂然。懲討之義。從以不伸。恐有欠於大聖人虛受之量。而至若今番事。讎切共戴。語出同情。而始旣問備於諸臺。終又不允於館箚。使兩司諸臣進退不得。皆在於不生不滅之科。而莫重合辭之啓。遂至於屢日停撤。揆以事面。實非淸朝之美事。臣忝在論思之列。不勝憂歎之忱。略陳短章。仰瀆崇聽。伏乞聖明。亟收昨日堂箚之批。以開臺臣進身之路。使言路無壅。而公議獲伸焉。省疏具悉。爾言似是。處分意在。
정조 10년
丙午閏七月二十五日卯時。上詣慶熙宮。擧動入侍時。行都承旨洪秀輔。左承旨李祖承。右承旨徐龍輔。左副承旨徐瀅修。右副承旨洪明浩。同副承旨李鼎運。記事官金孝建。假注書朴蓍壽。記事官李崑秀尹行任。以次侍立訖。上具翼善冠白圓領袍。乘輿出協陽門。通禮跪請降輿乘輦。上乘輦。秀輔曰。分內局提調望筒。尙未批下。何以爲之乎。上曰。以首望頒布。賤臣承命出傳。通禮跪請進發。駕至鐘閣。上命貢市堂上兵曹判書入侍。賤臣承命出。與貢市堂上徐有隣。兵曹判書李性源。偕入進前。上命召入市民。上謂性源曰。出去勞問。仍問支勅當前。能無弊端乎。知入。性源承命出。還奏曰。別無弊端云矣。上曰。來頭延勅時。必多有紛騷之歎。若有可訴之事。來告于貢市堂上。以至登聞事。申明分付。性源承命出傳。仍詣慶熙宮。降輿入齋室。行奠酌禮。上曰。祭物自外待令。使卽入之。賤臣承命出傳。秀輔曰。今日奠酌禮祭品。有違儀式。事甚未安。而該寺提擧。拘於格例。不得請推。當該郞廳。所當請勘。而本院請推之外。無他可施之罰。何以爲之。敢稟。上曰。推考。可也。出擧條上命閣臣及戶惠堂禮曹判書入侍。檢校提學兪彦鎬。二提學李性源。一直提學朴祐源。二直提學李秉模。戶曹判書趙時俊。宣惠廳堂上徐有隣。禮曹判書尹蓍東。以次進伏訖。上命有隣蓍東進前。敎曰。祭器。果皆依見樣爲之乎。蓍東曰。已皆造成矣。上命宗戚執事。竝入來行祀。上曰。內資主簿洪守榮。司饔主簿相換。出榻敎行禮如儀訖。命退。諸臣以次退出。命軍士房承旨入侍。徐瀅修承命進伏。史官未及待令。上命書傳敎曰。仍留齋室。政院旣聞知。承史無一人待令近處。甚至注書。不得隨入於承旨登筵之時。事體所在。萬萬駭然。當該注書。先汰後拿。諸承旨。從重推考。其中擅離職次人。越俸一等。上下番翰林。亦極駭然。從重推考。還宮間。承史來接月。令忠義房下鑰後。只都承旨守院事。知悉。上命戶惠堂補土堂上來待守令入侍。戶曹判書趙時俊。宣惠廳堂上徐有隣。補土堂上具善復李文源。京畿監司徐有防。安東府使柳義養。以次進伏。上曰。寧陵補土役事。今則不容少緩。卿等何以經紀乎。文源曰。臣等之意。亦如此矣。上曰。然則幹事之人。誰可合用耶。文源奏曰。寧陵補土役事時。別看役前縣監具善亨。牌將訓局敎鍊官張泳。禁衛營敎鍊官李應曄。御營廳敎鍊官王漢佐。依前率去。使之看役。何如。上曰。依爲之。出擧條文源曰。寧陵補土之役。今將擧行。而本陵令金樂誠。年老病篤。勢難監董。敢此仰達矣。上曰。改差。令該曹口傳擇差。可也。出擧條善復曰。愍懷墓白虎邊沙汰補缺時。都廳一人差送事。命下矣。前府使崔雲羽。曾經補土都廳。以此人差定。使之董役。何如。上曰。依爲之。出擧條善復曰。每當勅使。則雕羽預爲備待。而依近例。兩西關東北道。分定之意。敢達。上曰。依爲之。出擧條上曰。守令進前。義養進伏。上曰。邑弊中若有可達之事。具悉陳之。義養曰。安東最爲嶺南雄鎭。自東萊慶州。抵京畿大路。必由安東。故本府爲十五邑都會。而實則嶺底要衝之地也。自古設置城池。蓋爲陰雨之備。而年久廢棄。或有基址之僅存者。或有雉堞之全頹者。關防之疎虞。莫甚於此矣。臣與道臣。面議修築之計。則道臣之意亦然。而此非守臣所敢擅斷。且其事力甚鉅。一番經稟朝家。然後可以經紀。故敢此仰達。下詢廟堂裁處焉。上曰。出擧條。令廟堂稟處。可也。出擧條義養曰。本府慘被乙未大水。邑底數百戶。盡爲漂沒。其後守臣。請得所管十五邑軍丁。築隄防水。而到今年。數將近十年。年年衝破。又有氾濫之憂。增築之道。不容少緩。而事係役民。不敢擅便。如是仰達。下詢廟堂裁處焉。上曰。令廟堂。問于道伯。使之論理狀聞後稟處。可也。出擧條義養曰。本府處在孔路。使客絡繹。地方廣大。出站繁多。而官奴婢。近甚凋殘。凡干使役。分排無路。以至雇丁傭奴。民受其弊。不一而足。此實邑瘼之最緊者也。在昔先朝甲辰丙午。連有劃給寺奴婢之典。其後丙寅。復有寺奴婢三十口劃給之典。仰賴前後軫恤之盛恩。得以成樣。今已年久。奴婢凋殘。又復如前。臣與道臣面議。則道臣亦以爲宜有變通之道云。而今於下詢邑瘼之時。不避猥越。敢此仰達矣。上曰。旣有前例。令廟堂從長稟處。可也。出擧條上曰。差使員守令。除朝辭下送。出榻敎上曰。寧陵令金樂誠改差。令該曹口傳擇差。出榻敎命退。諸臣以次退出。